Roope Tonterin hullu idea: Sauno ja skeittaa lautalla!
01.08.2015 klo 5:44
Tonterin vanha koulukaveri Jaakko Tossavainen toteutti lumilautailijan haaveen.
Jaakko Tossavainen esittelee ylpeänä kelluvaa rakennelmaansa.
Painoa 14 tonnia, pituutta 18 metriä, ponttooneja 110. Kaksi kerrosta ja lukuisia työtunteja. Siinä muutamia yksityiskohtia maailman suurimmasta ja tiettävästi ainoasta skeittisaunalautasta. Kyseinen komeus löytyy Vuokatin Ahvenuslammelta.
Maailmanmestari ja A-maajoukkuetason lumilautailija Roope Tonteri sai idean lautasta viime vuonna. Hän otti yhteyttä vanhaan koulukaveriinsa Jaakko Tossavaiseen, joka heittäytyi ideaan heti.
– Roopella oli idea saada tällainen lautta kellumaan omiin kuvauksiinsa. Hän näytti minulle ensimmäisiä piirroksia ja innostuin asiasta heti. Pari päivää piirtelin lauttaa ennen kuin soitin Roopelle. Sanoin, että ihan hyvä idea, mutta mitä jos tehtäisiin siitä vielä suurempi, nauraa Vuokatin vesiurheilukeskuksen yrittäjä Jaakko Tossavainen.
Näistä piirroksista syntyi nykyinen skeittisaunalautta. Se rakennettiin viime kesänä ja kuljetettiin paikoilleen muutaman rekan avustuksella Kouvolasta, Tonterin lapsuusmaisemista. Ainakaan Tossavaisen silmiin tai korviin ei ole kantautunut tietoa muista skeittisaunalautoista.
– On lauttoja, joiden päällä on sauna tai skeittirampit, mutta yhdistelmää ei ole näkynyt.
Tossavaisen taidonnäyte kelluvalla skeittisaunalautalla.
Tossavainen kertoo miettivänsä Tonterin kanssa aika ajoin hulluja ideoita, joita lähtisivät yhdessä toteuttamaan. Uusia suunnitelmia ei kuitenkaan suostuta paljastamaan.
– Suunnitelmat pidetään kyllä salassa siihen asti, kunnes h-hetki koittaa. Niitä kannattaa jäädä odottamaan, velmuilee Tossavainen.
Skeittisaunalautta toimii monitoimipaikkana, jonka ympärillä voi harrastaa erilaisia lautalajeja. Lautan rampeilla näkeekin skeittaajia päivittäin. Lautta itsessään liikahtaa järven päällä viikoittain. Suuren lautan kelluttaminen veden päällä on yksinkertaista.
– Ei mitään muuta kuin ottaa narut irti ja laittaa liikkeelle. Tämä liikkuu todella nätisti.
Rullalautailu mielletään usein kuivan maan lajiksi. Skeittisaunalautalla vetten äärellä lautailu saattaa jännittää aluksi, mutta kun hetken on lautaillut, ei vettä enää edes ajattele.
– Normaalirampillakin kun skeitataan, niin harvemmin se lauta tai mies menee yli laidan. Jos näin käy, niin pieni laita suojaa siltä, ettei lauta mene yli laidan. Niitä menee tosi harvoin tuonne veden puolelle.
Niin harrastajat kuin rullalautailun maailman kärkinimet ovat kehuneet lauttaa.
Lautalta tippuu vain harvoin veteen.